
তথ্যবিবরণী                                                                                                    নম্বর: ১১১৫
টোকিও এলএনজি কনফারেন্সে বাংলাদেশের জ্বালানি নিরাপত্তা
ও ভবিষ্যৎ পরিকল্পনা তুলে ধরেন জ্বালানি প্রতিমন্ত্রী
টোকিও (জাপান), ১১ সেপ্টেম্বর: 
	আজ জাপানের টোকিওতে দ্য ওয়েস্টিন হোটেলে আয়োজিত ‘১৫তম এলএনজি প্রোডিউসার-কনজ্যুমার কনফারেন্স ২০২৬’-এ অংশগ্রহণ করেছেন বিদ্যুৎ, জ্বালানি ও খনিজ সম্পদ প্রতিমন্ত্রী অনিন্দ্য ইসলাম অমিত। এবারের সম্মেলনের মূল প্রতিপাদ্য ছিল ‘Advancing LNG for the Future: Resilience and Reliability’। আন্তর্জাতিক মঞ্চে বাংলাদেশের জ্বালানি খাতের বর্তমান পরিস্থিতি, চ্যালেঞ্জ এবং ভবিষ্যৎ কর্মপরিকল্পনা তুলে ধরেন তিনি।
	বক্তব্যের শুরুতে প্রতিমন্ত্রী বলেন, বর্তমান বৈশ্বিক জ্বালানি ব্যবস্থায় ভূ-রাজনৈতিক পরিবর্তন, সরবরাহ বিঘ্নিত হওয়া এবং বাজার অস্থিতিশীলতার কারণে জ্বালানি নিরাপত্তাকে কেবল জ্বালানি প্রাপ্তির মধ্যে সীমাবদ্ধ রাখার কোনো সুযোগ নেই। আধুনিক জ্বালানি নিরাপত্তা নিশ্চিত করতে এ খাতে নির্ভরযোগ্যতা, বৈচিত্র্যকরণ, সাশ্রয়ীমূল্য এবং নমনীয়তার ওপর বিশেষ জোর দেন তিনি।
	বাংলাদেশের জ্বালানি খাতের বর্তমান চিত্র তুলে ধরে প্রতিমন্ত্রী জানান যে, দেশের ক্রমবর্ধমান জনসংখ্যা, শিল্পায়ন, নগরায়ন এবং বিদ্যুৎ চাহিদা বৃদ্ধির ফলে জ্বালানি ব্যবহার দ্রুত বেড়ে চলেছে। বিদ্যুৎ উৎপাদন, সার প্রস্তুতকরণ, শিল্পকারখানা এবং বাণিজ্যিক কার্যক্রমে প্রাকৃতিক গ্যাস একটি অপরিহার্য উপাদান হলেও দেশের অভ্যন্তরীণ উৎপাদন দিয়ে এই বর্ধিত চাহিদা মেটানো সম্ভব হচ্ছে না। ফলে, এলএনজি বা তরলীকৃত প্রাকৃতিক গ্যাস আমদানি এখন বাংলাদেশের গ্যাস সরবরাহ ব্যবস্থার অত্যন্ত গুরুত্বপূর্ণ অংশে পরিণত হয়েছে।
	ভবিষ্যতের পরিকল্পনা সম্পর্কে প্রতিমন্ত্রী জানান যে, বর্তমানে দুটি ভাসমান এলএনজি টার্মিনাল বা FSRU-এর মাধ্যমে দৈনিক ১ হাজার ১০০ এমএমসিএফডি গ্যাস সরবরাহ করা হচ্ছে এবং দেশের বার্ষিক এলএনজি চাহিদা প্রায় ৭ মিলিয়ন টন (MTPA)। এই চাহিদা মেটাতে অবকাঠামো সম্প্রসারণের কাজ দ্রুত এগিয়ে চলছে। এর অংশ হিসেবে ২০২৮ সালের মধ্যে মহেশখালীতে অতিরিক্ত ৬০০ এমএমসিএফডি ক্ষমতাসম্পন্ন আরও একটি FSRU এবং ২০৩০ সালের মধ্যে মাতারবাড়ীতে ১ হাজার এমএমসিএফডি ক্ষমতার ল্যান্ড-বেসড টার্মিনাল চালুর পরিকল্পনা রয়েছে। এছাড়া ২০২৬-৩০ মেয়াদে অতিরিক্ত ৩ থেকে ৪ এমটিপিএ (MTPA) এবং ২০৩১-৪০ মেয়াদে তা ১৭ থেকে ১৮ এমটিপিএ-তে উন্নীত হওয়ার সম্ভাবনা রয়েছে।
	সরবরাহ চেইনের বৈচিত্র্যকরণ এবং আন্তর্জাতিক বিনিয়োগ প্রসঙ্গে প্রতিমন্ত্রী বলেন, জি-টু-জি, আন্তর্জাতিক দরপত্র (RFQ) এবং সরাসরি ক্রয় পদ্ধতির (DPM) মাধ্যমে বিভিন্ন উৎস থেকে এলএনজি সংগ্রহ করা হচ্ছে। আন্তর্জাতিক বিনিয়োগকারীদের আকৃষ্ট করতে সরকার একটি স্বচ্ছ ও বিনিয়োগবান্ধব নীতি প্রণয়ন করেছে। বিশেষ করে, সম্প্রতি ঘোষিত 'বাংলাদেশ অফশোর বিডিং রাউন্ড ২০২৬' (যা ৩০ নভেম্বর ২০২৬ পর্যন্ত উন্মুক্ত রয়েছে)-এর মাধ্যমে সম্পূর্ণ মুনাফা স্থানান্তর, কর পরিশোধে সরকারি সহায়তা এবং দীর্ঘমেয়াদী রাজস্ব স্থিতিশীলতার মতো আকর্ষণীয় সুযোগ রাখা হয়েছে।
	বিশ্ব জ্বালানি বাজারের পরিবর্তনশীল পরিস্থিতিতে একটি নিরাপদ, নির্ভরযোগ্য ও সাশ্রয়ী ভবিষ্যৎ গড়তে বাংলাদেশ পারস্পরিক অংশীদারিত্ব ও সহযোগিতায় দৃঢ়ভাবে বিশ্বাস করে বলে তিনি জানান। টেকসই জ্বালানি ভবিষ্যৎ গঠনে বন্ধুভাবাপন্ন দেশ ও আন্তর্জাতিক অংশীদারদের সাথে একযোগে কাজ করার প্রত্যয় ব্যক্ত করেন তিনি।
#
শফি/শাহাদাত/সঞ্জীব/শামীম/২০২৬/২১৪০ ঘণ্টা


তথ্যবিবরণী									                 নম্বর: ১১১৪

প্রতিটি ইউনিয়নে হবে মাঠ ও উপজেলায় মিনি স্টেডিয়াম
                                     -- যুব ও ক্রীড়া প্রতিমন্ত্রী
শরীয়তপুর,‎ ২৭ ভাদ্র (১১ সেপ্টেম্বর): 

বাংলাদেশের খেলাধুলাকে তৃণমূল পর্যায়ে ছড়িয়ে দিতে দেশের প্রতিটি ইউনিয়নে একটি করে খেলার মাঠ সংরক্ষণ এবং প্রতিটি উপজেলায় মিনি স্টেডিয়াম নির্মাণের উদ্যোগ নেওয়া হয়েছে বলে জানিয়েছেন যুব ও ক্রীড়া প্রতিমন্ত্রী মোঃ আমিনুল হক। তিনি বলেন, প্রধানমন্ত্রী তারেক রহমান বাংলাদেশের খেলাধুলাকে সর্বোচ্চ গুরুত্ব দিচ্ছেন। তাঁর নেতৃত্বে খেলাধুলাকে পেশা হিসেবে প্রতিষ্ঠিত করার পাশাপাশি তৃণমূল পর্যায় থেকে প্রতিভাবান খেলোয়াড় খুঁজে বের করে জাতীয় পর্যায়ে তুলে আনার কার্যক্রম চলছে।

আজ শরীয়তপুরের সখিপুরের হাবিব উল্যা ডিগ্রি কলেজ মাঠে হাবিব উল্ল্যা চোকদার স্মৃতি ফুটবল টুর্নামেন্টের গ্র্যান্ড ফাইনালে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, মাঠে বিপুলসংখ্যক দর্শকের উপস্থিতি প্রমাণ করে, বাংলাদেশের ফুটবল ও খেলাধুলার প্রতি মানুষের আগ্রহ এখনো অনেক বেশি। এই আগ্রহকে কাজে লাগিয়ে বাংলাদেশের খেলাধুলাকে আরো এগিয়ে নিতে চাই। তিনি বলেন, দেশে ৪ হাজার ৫৯৯টি ইউনিয়ন রয়েছে। প্রতিটি ইউনিয়নে একটি করে মাঠ সংরক্ষণের মাধ্যমে খেলাধুলার সুযোগ তৈরি করার উদ্যোগ নেওয়া হয়েছে। পাশাপাশি প্রতিটি উপজেলায় মিনি স্টেডিয়াম নির্মাণের কার্যক্রমও চলমান রয়েছে।

যুব ও ক্রীড়া প্রতিমন্ত্রী বলেন, আমরা খেলাধুলাকে পেশা হিসেবে প্রতিষ্ঠার জন্য ইতিমধ্যে কার্যক্রম শুরু করেছি। তৃণমূল থেকে নতুন প্রতিভাবান খেলোয়াড় তুলে আনতে চাই। শুধু রাজধানী বা বড় শহর নয়, দেশের প্রত্যন্ত অঞ্চলের প্রতিভাবান তরুণদেরও জাতীয় পর্যায়ে সুযোগ করে দিতে হবে।

খেলাধুলার মাধ্যমে যুবসমাজকে মাদক ও অপরাধ থেকে দূরে রেখে একটি সুন্দর ও শান্তিপূর্ণ সমাজ গড়ে তোলার ওপর গুরুত্বারোপ করে আমিনুল হক বলেন, তরুণদের খেলাধুলার পাশাপাশি সাংস্কৃতিক কর্মকাণ্ডেও সম্পৃক্ত করতে হবে। এতে তাদের মধ্যে শৃঙ্খলা, নেতৃত্বের গুণ ও মানবিক মূল্যবোধ তৈরি হবে। তিনি আরো বলেন, আমরা বিশ্বাস করি, খেলাধুলা ও সংস্কৃতিচর্চার মধ্য দিয়ে আমাদের যুবসমাজ এবং ভবিষ্যৎ প্রজন্মকে একটি সুন্দর, শান্তিপূর্ণ ও মানবিক সমাজের দিকে এগিয়ে নেওয়া সম্ভব। প্রধানমন্ত্রী তারেক রহমানের নেতৃত্বে আমরা একটি সমৃদ্ধ ও মানবিক বাংলাদেশ গড়ে তুলতে চাই।

অনুষ্ঠানে সংসদ সদস্য শফিকুর রহমান কিরণ ও সাঈদ আহমেদ আসলামসহ স্থানীয় রাজনৈতিক ও সামাজিক নেতারা উপস্থিত ছিলেন।
#

নূর আলম/শাহাদাত/সঞ্জীব/সেলিম/২০২৬/২১২৫ ঘণ্টা

অবৈধ বন্যপ্রাণী বাণিজ্য মোকাবিলায় ‘কাঠমান্ডু ঘোষণা’ গৃহীত

‎ কাঠমান্ডু (নেপাল), ১১ সেপ্টেম্বর: 
দক্ষিণ এশিয়ায় অবৈধ বন্যপ্রাণী বাণিজ্য এবং এর সাথে সংশ্লিষ্ট আন্তঃদেশীয় সংঘটিত অপরাধ মোকাবিলায় আঞ্চলিক সহযোগিতা আরো শক্তিশালী করার লক্ষ্যে সাউথ এশিয়া ওয়াইল্ডলাইফ এনফোর্সমেন্ট নেটওয়ার্ক (SAWEN)-এর সদস্য দেশগুলো ঐকমত্যের ভিত্তিতে ‘কাঠমান্ডু ঘোষণা’ গ্রহণ করেছে।
আজ নেপালের কাঠমান্ডুতে অনুষ্ঠিত SAWEN-এর প্রথম সাধারণ পরিষদের সমাপনী দিনে সদস্য দেশগুলোর মন্ত্রী ও প্রতিনিধিদলের প্রধানরা এ ঘোষণা গ্রহণ করেন। ঘোষণায় অবৈধ বন্যপ্রাণী বাণিজ্য প্রতিরোধ, শনাক্তকরণ ও দমনে আঞ্চলিক সহযোগিতা জোরদার এবং SAWEN-এর লক্ষ্য ও নীতিমালার প্রতি সদস্য দেশগুলোর অঙ্গীকার পুনর্ব্যক্ত করা হয়।
ঘোষণায় উদ্বেগ প্রকাশ করে বলা হয়, অবৈধ বন্যপ্রাণী বাণিজ্য ক্রমেই আরো জটিল আন্তঃদেশীয় সংঘটিত অপরাধে রূপ নিচ্ছে। এর সঙ্গে দুর্নীতি, অবৈধ অর্থপ্রবাহ, অন্যান্য গুরুতর অপরাধ, ডিজিটাল প্রযুক্তির অপব্যবহার এবং সীমান্তের দুর্বলতার মতো বিষয় যুক্ত হচ্ছে। 
কাঠমান্ডু ঘোষণায় সদস্য দেশগুলো গুরুতর বন্যপ্রাণী অপরাধ, বিশেষ করে আন্তঃদেশীয় ও সংগঠিত অপরাধী চক্রের সাথে সংশ্লিষ্ট অপরাধ মোকাবিলায় গোয়েন্দাভিত্তিক ও আর্থিক তদন্ত, অর্থপাচারবিরোধী ব্যবস্থা, সম্পদ পুনরুদ্ধার এবং কার্যকর বিচারিক ব্যবস্থার ওপর গুরুত্ব দিয়েছে। একইসাথে তথ্য ও গোয়েন্দা তথ্য বিনিময়, সমন্বিত আইন প্রয়োগ এবং ফৌজদারি বিচার সহযোগিতা আরো শক্তিশালী করার অঙ্গীকার করা হয়। ঘোষণায় বিজ্ঞান, প্রযুক্তি, উদ্ভাবন, গবেষণা ও আঞ্চলিক জ্ঞান বিনিময়ের মাধ্যমে বন্যপ্রাণী অপরাধ, বায়োপাইরেসি, জীবসম্পদে অবৈধ প্রবেশ এবং নতুন নতুন হুমকি মোকাবিলার সক্ষমতা বাড়ানোর কথা বলা হয়েছে। পাশাপাশি রেঞ্জার, কাস্টমস কর্মকর্তা, পুলিশ, প্রসিকিউটর এবং অন্যান্য সম্মুখসারির কর্মীদের সক্ষমতা ও নিরাপত্তা জোরদারের অঙ্গীকার করা হয়।
প্রথম সাধারণ পরিষদের সমাপনী বক্তব্যে পরিবেশ, বন ও জলবায়ু পরিবর্তন মন্ত্রী আবদুল আউয়াল মিন্টু বলেন, বন্যপ্রাণী অপরাধ এখন আর কোনো একক দেশের পক্ষে একা মোকাবিলা করা সম্ভব নয়। এ অপরাধ ক্রমেই সংগঠিত, আন্তঃসীমান্ত ও প্রযুক্তিনির্ভর হয়ে উঠছে। পাচারকারীরা যেমন জাতীয় সীমানা মানে না, তেমনি আইন প্রয়োগকারী সংস্থার প্রতিক্রিয়াও সীমান্তের গণ্ডি পেরিয়ে সমন্বিত হতে হবে।
পরিবেশমন্ত্রী বলেন, সভায় সদস্য দেশগুলোর মধ্যে সহযোগিতা, পারস্পরিক আস্থা ও অভিন্ন অঙ্গীকারের যে পরিবেশ সৃষ্টি হয়েছে, তা ভবিষ্যৎ আঞ্চলিক উদ্যোগের জন্য গুরুত্বপূর্ণ ভিত্তি। বিশেষ করে সময়োপযোগী গোয়েন্দা তথ্য বিনিময়, যৌথ তদন্ত ও সমন্বিত অভিযান, সংশ্লিষ্ট আইন প্রয়োগকারী সংস্থাগুলোর মধ্যে ঘনিষ্ঠ সহযোগিতা এবং অনলাইনভিত্তিক বন্যপ্রাণী পাচার ও আর্থিক তদন্তে অধিক গুরুত্ব দেওয়ার আহ্বান জানান তিনি।
কাঠমান্ডু ঘোষণায় জনসচেতনতা, শিক্ষা, আচরণগত পরিবর্তন এবং অবৈধ বন্যপ্রাণী পণ্যের চাহিদা কমাতে স্থানীয় জনগোষ্ঠী, নাগরিক সমাজ, শিক্ষাবিদ, তরুণ, নারী, গণমাধ্যম এবং পরিবহন, লজিস্টিকস, আর্থিক সেবা, ই-কমার্স ও পর্যটন খাতসহ সংশ্লিষ্ট বেসরকারি খাতকে সম্পৃক্ত করার প্রতিশ্রুতিও দেওয়া হয়। প্রতি বছর ৩০ জানুয়ারি ‘SAWEN Day’ হিসেবে পালনের ঘোষণা দেওয়া হয়।
এছাড়া সীমান্তবর্তী বন্যপ্রাণী অপরাধ মোকাবিলায় দ্বিপক্ষীয় ও আঞ্চলিক সহযোগিতা জোরদার এবং সংশ্লিষ্ট আন্তর্জাতিক ও আঞ্চলিক কনভেনশন, সংস্থা ও উন্নয়ন সহযোগীদের সাথে অংশীদারিত্ব বাড়ানোর ওপর গুরুত্ব দেওয়া হয়।

‘Kathmandu Declaration’ Adopted to Combat Illegal Wildlife Trade

Kathmandu (Nepal), 11 September: 
Member countries of the South Asia Wildlife Enforcement Network (SAWEN) have adopted the “Kathmandu Declaration” by consensus with the aim of further strengthening regional cooperation to combat illegal wildlife trade and related transnational organized crime in South Asia.
The Declaration was adopted today, on the concluding day of the First General Assembly of SAWEN held in Kathmandu, Nepal, by ministers and heads of delegations of the member countries. The Declaration reaffirmed the commitment of member countries to strengthen regional cooperation in preventing, detecting and combating illegal wildlife trade, as well as their commitment to the objectives and principles of SAWEN.
The Declaration expressed concern that illegal wildlife trade is increasingly evolving into a more sophisticated form of transnational organized crime, involving corruption, illicit financial flows, other serious crimes, misuse of digital technologies and vulnerabilities along borders.
Under the Kathmandu Declaration, member countries emphasized intelligence-led and financial investigations, anti-money laundering measures, asset recovery and effective prosecution to address serious wildlife crime, particularly offences linked to transnational and organized criminal networks. They also committed to further strengthening information and intelligence sharing, coordinated law enforcement and criminal justice cooperation.
The Declaration also called for enhancing capacity to address wildlife crime, biopiracy, illegal access to biological resources and emerging threats through science, technology, innovation, research and regional knowledge sharing. It further committed to strengthening the capacity and safety of rangers, customs officials, police, prosecutors and other frontline personnel.
Speaking at the closing ceremony of the First General Assembly, Environment, Forest and Climate Change Minister Abdul Awal Mintoo said that wildlife crime can no longer be effectively addressed by any country acting alone. He noted that such crime is becoming increasingly organized, transboundary and technology-driven. Just as traffickers do not respect national borders, law enforcement responses must also go beyond borders and be coordinated.
The Environment Minister said that the spirit of cooperation, mutual trust and shared commitment demonstrated among member countries during the Assembly provides an important foundation for future regional initiatives. He called for greater emphasis on timely intelligence sharing, joint investigations and coordinated operations, closer cooperation among relevant law enforcement agencies, and stronger attention to online wildlife trafficking and financial investigations.
The Kathmandu Declaration also commits member countries to strengthening public awareness, education, behavioural change and demand reduction by engaging local communities, civil society, academia, youth, women, the media and relevant private-sector actors, including transport, logistics, financial services, e-commerce and tourism. It was also announced that 30 January will be observed every year as “SAWEN Day.”
In addition, emphasis was placed on strengthening bilateral and regional cooperation to combat transboundary wildlife crime and on expanding partnerships with relevant international and regional conventions, organizations and development partners.
#

তথ্যবিবরণী                                                                                                    নম্বর: ১১১১
নারীর ক্ষমতায়ন নিশ্চিত করতেই সরকার ফ্যামিলি কার্ড প্রদান করছে
                                           —মৎস্য ও প্রাণিসম্পদ প্রতিমন্ত্রী
টাঙ্গাইল, ২৭ ভাদ্র (১১ সেপ্টেম্বর): 
	মৎস্য ও প্রাণিসম্পদ প্রতিমন্ত্রী সুলতান সালাউদ্দিন টুকু বলেছেন, নারী স্বাবলম্বী হলে শুধু একজন ব্যক্তি নয়, পুরো পরিবারই স্বাবলম্বী হয়ে ওঠে। নারীর ক্ষমতায়ন ও অর্থনৈতিক নিরাপত্তা নিশ্চিত করতেই সরকার নারীদের নামে ফ্যামিলি কার্ড প্রদান করছে।
	আজ টাঙ্গাইল জেলা মহিলা দল আয়োজিত বাংলাদেশ জাতীয়তাবাদী মহিলা দলের ৪৮তম প্রতিষ্ঠাবার্ষিকী উপলক্ষ্যে সোনার বাংলা কমিউনিটি সেন্টারে আলোচনা সভায় প্রধান অতিথির বক্তব্যে প্রতিমন্ত্রী এসব কথা বলেন।
	প্রতিমন্ত্রী বলেন, সাবেক প্রধানমন্ত্রী বেগম খালেদা জিয়া শিক্ষা খাতে গুরুত্বপূর্ণ অবদান রেখেছেন। তাঁর সরকারের বিভিন্ন উদ্যোগ দেশের উন্নয়নে ভূমিকা রেখেছে। এর ধারাবাহিকতায় প্রধানমন্ত্রী তারেক রহমান নারীর মর্যাদা ও ক্ষমতায়নকে সর্বোচ্চ গুরুত্ব দিচ্ছেন। ফ্যামিলি কার্ড কর্মসূচির মাধ্যমে নারীদের সম্মানিত করার পাশাপাশি তাদের অর্থনৈতিকভাবে আরো শক্তিশালী করার উদ্যোগ নেওয়া হয়েছে। তিনি বলেন, ফ্যামিলি কার্ড কর্মসূচির আওতা পর্যায়ক্রমে সম্প্রসারণ করা হচ্ছে। এ বিষয়ে মূল্যায়ন কার্যক্রম চলমান রয়েছে। তাই এ নিয়ে বিভ্রান্ত হওয়ার কোনো কারণ নেই। কেউ বাদ পড়বেন না, পর্যায়ক্রমে সবাই এ কর্মসূচির আওতায় আসবেন।
	প্রতিমন্ত্রী বলেন, নারীরা সাধারণত সঞ্চয়ী ও দায়িত্বশীল। পরিবারের কল্যাণ, সন্তানদের শিক্ষা ও ভবিষ্যতের জন্য তারা অর্থ যথাযথভাবে ব্যয় করেন। এ কারণে নারীদের হাতে অর্থনৈতিক সক্ষমতা তুলে দেওয়ার উদ্যোগ দীর্ঘমেয়াদে পরিবার ও সমাজ উভয়ের জন্য ইতিবাচক ফল বয়ে আনবে। তিনি বলেন, বর্তমান সরকার দায়িত্ব গ্রহণের মাত্র ছয় মাস অতিক্রম করেছে। এরইমধ্যে বিভিন্ন উন্নয়ন ও জনকল্যাণমূলক কর্মসূচি বাস্তবায়ন শুরু হয়েছে। কিন্তু একটি মহল নানা ধরনের অপপ্রচার চালানোর চেষ্টা করছে। এসব অপপ্রচারে বিভ্রান্ত না হয়ে সবাইকে সচেতন ও সজাগ থাকার আহ্বান জানান তিনি।
	সুলতান সালাউদ্দিন টুকু বলেন, দেশের মানুষ দীর্ঘ সংগ্রাম ও ত্যাগের মধ্য দিয়ে গণতন্ত্র পুনঃপ্রতিষ্ঠার জন্য কাজ করেছে। সেই অর্জন যাতে কোনোভাবেই ক্ষতিগ্রস্ত না হয়, সে বিষয়ে সবাইকে সজাগ থাকতে হবে। যারা দুর্দিনে জনগণের পাশে ছিলেন এবং দেশের জন্য কাজ করেছেন, তাঁদের যথাযথ মূল্যায়ন করা হবে।
	মহিলা দলের নেতাকর্মীদের উদ্দেশে প্রতিমন্ত্রী বলেন, সংগঠনের ঐক্য, শৃঙ্খলা ও জনসম্পৃক্ততা আরো জোরদার করতে হবে। মানুষের কল্যাণে সরকারের বিভিন্ন কার্যক্রম জনগণের কাছে পৌঁছে দিতে সবাইকে সক্রিয় ভূমিকা পালন করতে হবে। 
	টাঙ্গাইল জেলা মহিলা দলের সভাপতি নিলুফা ইয়াসমিন খানের সভাপতিত্বে অনুষ্ঠিত আলোচনা সভায় প্রধান বক্তা হিসেবে উপস্থিত ছিলেন টাঙ্গাইল জেলা বিএনপির সভাপতি হাসানুজ্জামিল শাহীন। বিশেষ অতিথি হিসেবে উপস্থিত ছিলেন টাঙ্গাইল জেলা বিএনপির সাবেক সদস্যসচিব মাহমুদুল হক সানু। 

শিক্ষার মান বাড়লেই বদলাবে বাংলাদেশ
                  — আসাদুল হাবিব দুলু 
লালমনিরহাট, ২৭ ভাদ্র (১১ সেপ্টেম্বর): 
 	শিক্ষার গুণগত মান উন্নয়নের ওপরই দেশের ভবিষ্যৎ নির্ভর করছে বলে মন্তব্য করেছেন দুর্যোগ ব্যবস্থাপনা ও ত্রাণ মন্ত্রী আসাদুল হাবিব দুলু। তিনি বলেন, শিক্ষার মান বাড়লেই বদলাবে বাংলাদেশ। আজকের শিক্ষার্থীরাই আগামী দিনের দেশ গড়বে। তাই তাদের শুধু ভালো ফলাফল নয়, জ্ঞান, দক্ষতা, নৈতিকতা ও দেশপ্রেমে সমৃদ্ধ করে গড়ে তুলতে হবে।
	আজ লালমনিরহাট সদর উপজেলা পরিষদ প্রাঙ্গণে সদর উপজেলার মাদ্রাসা, কারিগরি শিক্ষা ও কলেজ পর্যায়ের প্রতিষ্ঠান প্রধান ও শিক্ষকদের সাথে মতবিনিময় সভায় প্রধান অতিথির বক্তব্যে মন্ত্রী এসব কথা বলেন।
	মন্ত্রী বলেন, শিক্ষার পরিবেশ উন্নয়ন, শিক্ষার্থীদের নিয়মিত উপস্থিতি ও ঝরে পড়া রোধ এবং আধুনিক জ্ঞান ও প্রযুক্তির সাথে শিক্ষার্থীদের সম্পৃক্ত করতে শিক্ষক ও প্রতিষ্ঠান প্রধানদের আরো আন্তরিক ও দায়িত্বশীল ভূমিকা পালন করতে হবে। তিনি বলেন, শিক্ষকরা জাতি গড়ার কারিগর। তাদের আন্তরিকতা ও নিষ্ঠার ওপর একটি প্রজন্মের ভবিষ্যৎ অনেকাংশে নির্ভর করে।
	সভায় লালমনিরহাট জেলা প্রশাসক মুহঃ রাশেদুল হক প্রধান, জেলা পরিষদ প্রশাসক 
এ কে এম মমিনুল হক প্রমুখ বক্তৃতা করেন। 
	সভায় বিভিন্ন শিক্ষা প্রতিষ্ঠানের প্রধান ও শিক্ষকরা শিক্ষার মানোন্নয়ন এবং প্রতিষ্ঠানগুলোর সমস্যা ও সম্ভাবনা নিয়ে মতামত তুলে ধরেন।
#

আগামী বছরের জানুয়ারি-মার্চের মধ্যে প্রধানমন্ত্রী তারেক রহমান পদ্মা ব্যারেজ উদ্‌বোধন করবেন
                                                                                              --পানিসম্পদ মন্ত্রী
‎ রাজবাড়ী, ২৭ ভাদ্র (১১ সেপ্টেম্বর)                                                                  
‎	আগামী বছরের জানুয়ারি-মার্চের মধ্যে প্রধানমন্ত্রী তারেক রহমান পদ্মা ব্যারেজ প্রকল্পের আনুষ্ঠানিক উদ্‌বোধন করবেন বলে জানিয়েছেন পানিসম্পদ মন্ত্রী মোঃ শহীদউদ্দীন চৌধুরী এ্যানি।
‎	আজ রাজবাড়ীর পাংশা উপজেলার হাবাসপুরে প্রস্তাবিত পদ্মা ব্যারেজ প্রকল্পের সাইট পরিদর্শনকালে মন্ত্রী এসব কথা বলেন। এসময় অর্থ ও পরিকল্পনা উপদেষ্টা রাশেদ আল মাহমুদ তিতুমীর, পানিসম্পদ প্রতিমন্ত্রী ফরহাদ হোসেন আজাদ, সংস্কৃতি প্রতিমন্ত্রী আলী নেওয়াজ মাহমুদ খৈয়ম এবং সংসদ সদস্য মোঃ হারুন অর রশিদ উপস্থিত ছিলেন।
‎	পানিসম্পদ মন্ত্রী বলেন, পদ্মা ব্যারেজ বাস্তবায়িত হলে দক্ষিণ-পশ্চিমাঞ্চলের ২৪ টি জেলার অর্থনৈতিক রূপান্তরের পাশাপাশি কৃষি ও মৎস্য খাতে বড় ধরনের পরিবর্তন আসবে। পদ্মা ব্যারেজে ১১৩ মেঘাওয়াটের ২টি জলবিদ্যুৎ উৎপাদন কেন্দ্র নির্মাণ হবে। ২০০৪ সালে সাবেক প্রধানমন্ত্রী খালেদা জিয়ার সময় প্রকল্পটির কারিগরি সমীক্ষা শুরু হয়েছিলো বলে জানান তিনি।
‎	এ্যানি চৌধুরী আরো বলেন, পদ্মা ব্যারেজ প্রকল্পে প্রয়োজনীয় জনবল নিয়োগ দেওয়া হয়েছে। ইতোমধ্যে তারা কার্যক্রম শুরু করে দিয়েছে। সরকার সম্পূর্ণ দেশীয় অর্থায়নে ৩৪ হাজার ৪৯৭ কোটি টাকা ব্যয়ে প্রকল্পটি অনুমোদন করেছে। আগামী ৭ বছর মেয়াদে প্রকল্পটি বাস্তবায়ন করা হবে।
‎	প্রস্তাবিত পদ্মা ব্যারেজ হবে ২ দশমিক ১ কিলোমিটার। এতে ৭৮টি স্পিলওয়ে গেট, ১৮টি আন্ডার স্লুইস গেট, ১টি নেভিগেশন লক ও ২টি ফিশ পাস থাকবে। ব্যারেজের উপর ১টি রেলওয়ে সেতুও নির্মাণ করা হবে।
‎	এসময় পানিসম্পদ মন্ত্রণালয়ের সচিব ড. এ কে এম শাহাবুদ্দিন, পানি উন্নয়ন বোর্ডের মহাপরিচালক মোঃ রুহুল আমিন, রাজবাড়ী জেলা প্রশাসক আফরোজা পারভীন, জেলা পরিষদের প্রশাসক আব্দুস সালাম প্রমুখ উপস্থিত ছিলেন।

ভঙ্গুর অর্থনীতি পুনরুদ্ধারে কাজ করছে সরকার
                         - স্থানীয় সরকার প্রতিমন্ত্রী
বগুড়া, ২৭ ভাদ্র (১১ সেপ্টেম্বর): 
	শিক্ষার্থীদের নিরাপদ, নির্বিঘ্ন ও স্বাচ্ছন্দ্যময় যাতায়াতের সুযোগ সৃষ্টি করতে বগুড়ার শিবগঞ্জ গ্রামার স্কুল অ্যান্ড কলেজ এবং বেতগাড়ি মীর শাহে আলম বালিকা উচ্চ বিদ্যালয়ে দু’টি স্কুল বাস প্রদান করেছেন স্থানীয় সরকার, পল্লী উন্নয়ন ও সমবায় প্রতিমন্ত্রী মীর শাহে আলম।
	আজ আনুষ্ঠানিকভাবে বাস দু’টি সংশ্লিষ্ট শিক্ষাপ্রতিষ্ঠানের কর্তৃপক্ষ ও শিক্ষার্থীদের হাতে তুলে দেন প্রতিমন্ত্রী। এসময় তিনি বলেন, শিক্ষার্থীদের নিরাপদ ও নির্বিঘ্ন যাতায়াত নিশ্চিত করা আমাদের দায়িত্ব। শিক্ষার পরিবেশকে আরো সহজ, সুন্দর ও শিক্ষার্থীবান্ধব করতে প্রয়োজনীয় সব ধরনের উদ্যোগ অব্যাহত থাকবে।
	প্রতিমন্ত্রী বলেন, শিক্ষার সুযোগ ও মানোন্নয়নের পাশাপাশি শিক্ষার্থীদের জন্য একটি নিরাপদ ও সহায়ক পরিবেশ নিশ্চিত করা অত্যন্ত গুরুত্বপূর্ণ। বিশেষ করে প্রত্যন্ত ও গ্রামীণ এলাকার শিক্ষার্থীরা যাতে নির্বিঘ্নে বিদ্যালয়ে যাতায়াত করতে পারে, সে বিষয়েও গুরুত্ব দেওয়া হচ্ছে।
	দেশের সামগ্রিক উন্নয়ন প্রসঙ্গে প্রতিমন্ত্রী বলেন, অর্থনীতি ও জনজীবনের বিভিন্ন চ্যালেঞ্জ মোকাবিলা করে দেশকে এগিয়ে নিতে প্রধানমন্ত্রী তারেক রহমানের নেতৃত্বে সরকার কাজ করে যাচ্ছে। জনগণের প্রত্যাশা পূরণ এবং দেশের উন্নয়ন ও অগ্রযাত্রাকে আরো গতিশীল করতে সরকার সর্বাত্মকভাবে কাজ করছে।
	বাস হস্তান্তর অনুষ্ঠানের পর উপস্থিত সবাইকে আবেগাপ্লুত করে তোলে এক মানবিক মুহূর্ত। ২০২৬ সালের এসএসসি পরীক্ষায় বগুড়ার শিবগঞ্জ উপজেলার কিচক ইউনিয়ন থেকে জিপিএ-৫ অর্জনকারী মেধাবী শিক্ষার্থী মাহফুজের সঙ্গে সাক্ষাৎ করেন প্রতিমন্ত্রী মীর শাহে আলম। মাহফুজের জীবনের গল্প যেমন বেদনার, তেমনি তার সাফল্য অনুপ্রেরণার। পঞ্চম শ্রেণিতে পড়ার সময় এক দুর্ঘটনায় একটি পা হারালেও শারীরিক প্রতিবন্ধকতা তার পড়াশোনা ও স্বপ্নকে থামিয়ে দিতে পারেনি। দৃঢ় মনোবল, অধ্যবসায় ও মেধার জোরে এবারের এসএসসি পরীক্ষায় সে জিপিএ-৫ অর্জন করেছে।
	সাক্ষাৎকালে প্রতিমন্ত্রী মাহফুজের কাছ থেকে তার স্বপ্ন, ভবিষ্যৎ পরিকল্পনা ও পড়াশোনার বিষয়ে জানতে চান। তার জীবনের সংগ্রাম ও শারীরিক কষ্টের কথা শুনে প্রতিমন্ত্রী তাকে উৎসাহিত করেন এবং তার পাশে থাকার আশ্বাস দেন। মাহফুজের জন্য নিজের তহবিল থেকে একটি কৃত্রিম পায়ের ব্যবস্থা করার উদ্যোগ নেন তিনি। একইসঙ্গে তার ভবিষ্যৎ পড়াশোনার সব খরচের দায়িত্বও গ্রহণ করেন।
	প্রতিমন্ত্রী বলেন, মেধা ও ইচ্ছাশক্তির কাছে কোনো প্রতিকূলতাই বড় নয়। মাহফুজের সাফল্য আমাদের সবার জন্য অনুপ্রেরণা। তার স্বপ্নপূরণের পথে আমরা পাশে থাকতে চাই। তিনি আরো বলেন, সমাজের মেধাবী ও সম্ভাবনাময় শিক্ষার্থীদের এগিয়ে নিতে পরিবার, শিক্ষাপ্রতিষ্ঠান, সমাজ ও সরকারের সম্মিলিত উদ্যোগ প্রয়োজন। কোনো শিক্ষার্থী যেন আর্থিক, শারীরিক বা অন্য কোনো প্রতিবন্ধকতার কারণে তার স্বপ্ন থেকে পিছিয়ে না পড়ে—এ বিষয়ে সবাইকে দায়িত্বশীল ভূমিকা পালন করতে হবে।
	অনুষ্ঠানে স্থানীয় জনপ্রতিনিধি, রাজনৈতিক নেতৃবৃন্দ, শিক্ষাপ্রতিষ্ঠানের শিক্ষক-শিক্ষার্থী, অভিভাবক এবং এলাকার গণ্যমান্য ব্যক্তিরা উপস্থিত ছিলেন।
#

International Conference on Rohingya Crisis Discusses 
Humanitarian Security and Repatriation Challenges 

Dhaka, 11 September:
	State Minister for Foreign Affairs Humaiun Kobir, attended as the Chief Guest yesterday, the international conference titled ‘Protracted Rohingya Crisis: The Search for a Comprehensive Approach’ at the Foreign Service Academy, Dhaka.

	In his remarks, State Minister Kobir highlighted the establishment of the National Strategy Formulation Committee on Rohingya Affairs under the leadership of Prime Minister Tarique Rahman, noting that it brings together Bangladesh’s diplomatic, humanitarian and security institutions within a coordinated framework to pursue a unified national strategy on the Rohingya crisis. He reiterated Bangladesh’s commitment to the safe, voluntary, dignified and sustainable repatriation of the Rohingya to Myanmar and stressed the need for stronger political engagement and sustained international responsibility-sharing.

	The conference featured a series of panel discussions bringing together academics, diplomats, civil servants, policymakers, practitioners, representatives of international organizations, and Rohingya representatives. The discussions focused on the humanitarian and security implications of the protracted crisis, humanitarian response and burden-sharing, prospects for safe, voluntary, dignified, and sustainable repatriation, regional and global approaches to breaking the impasse, and possible future scenarios.

	Foreign Secretary Ambassador Asad Alam Siam, Rector of the Foreign Service Academy Ambassador Muhammad Abdul Muhith, UNHCR Representative in Bangladesh Ivo Freijsen,  and Conference Convener Professor Dr. ASM Ali Ashraf, Chair of the Department of International Relations and Director of the Centre for Genocide Studies, University of Dhaka, were among those present.

	The day-long conference was organized by the Department of International Relations and the Centre for Genocide Studies, University of Dhaka, in collaboration with the Foreign Service Academy, Ministry of Foreign Affairs, and the United Nations High Commissioner for Refugees (UNHCR).

তথ্যবিবরণী                                                                                                    নম্বর: ১১০৬

দেশের শিক্ষা ব্যবস্থার উন্নয়নে সরকারের বহুমুখী প্রচেষ্টা অব্যাহত রয়েছে
                                                                          -- ভূমিমন্ত্রী

ঢাকা, ২৭ ভাদ্র (১১ সেপ্টেম্বর)                                                                  
ভূমিমন্ত্রী মোঃ মিজানুর রহমান মিনু বলেছেন, রাজশাহী নিউ গভঃ ডিগ্রী কলেজ রাজশাহী তথা দেশের অন্যতম শ্রেষ্ঠ শিক্ষাপ্রতিষ্ঠান। এই প্রতিষ্ঠানটি এমন অনেক কৃতি শিক্ষার্থীর জন্ম দিয়েছে, যারা দেশ ও আন্তর্জাতিক অঙ্গনে মেধার স্বাক্ষর রেখে সুনামের সাথে কাজ করছেন এবং দেশের উন্নয়নে অবদান রাখছেন। 
আজ হেয়ার রোডে নিউ গভঃ ডিগ্রী কলেজের ঢাকাস্থ এইচএসসি অ্যালামনাই অ্যাসোসিয়েশনের পুনর্মিলনী রেজিষ্ট্রেশন কার্যক্রমের উদ্‌বোধন শেষে প্রধান অতিথির বক্তৃতায় মন্ত্রী এসব কথা বলেন।
ভূমিমন্ত্রী বলেন, নিউ গভঃ ডিগ্রী কলেজের মেধাবী শিক্ষার্থীরা অতীতে এইচএসসি পরীক্ষায় মেধা তালিকায় স্থান অর্জন করে গৌরবোজ্জ্বল ফলাফল করেছেন। তিনি বলেন, দেশের শিক্ষা ব্যবস্থার উন্নয়ন, ঝরেপড়া রোধ এবং সমাজের পিছিয়ে পড়া ও অর্থনৈতিকভাবে দুর্বল শিক্ষার্থীদের সহায়তায় সরকারের বহুমুখী প্রচেষ্টা অব্যাহত রয়েছে। বিশেষ করে নারী শিক্ষা ও শিক্ষার সার্বিক প্রসারে সাবেক প্রধানমন্ত্রী বেগম খালেদা জিয়ার সর্বোচ্চ অবদানের কথাও শ্রদ্ধার সাথে স্মরণ করেন তিনি।
বর্তমানে কলেজের ৫৮তম বছর চলমান রয়েছে উল্লেখ করে মন্ত্রী আরো বলেন, আগামী দিনে দেশ-বিদেশে অবস্থানরত সকল প্রাক্তন শিক্ষার্থীদের নিয়ে বড় পরিসরে হীরক জয়ন্তী উৎসব আয়োজনের উদ্যোগ নেওয়া হবে বলে জানান তিনি। তাছাড়া কলেজের অবকাঠামোগত সংস্কার কার্যক্রম এগিয়ে নিতে সর্বাত্মক সহযোগিতার আশ্বাস দেন মন্ত্রী।
এসময় তিনি এ প্রতিষ্ঠানের শুরু থেকে এ পর্যন্ত যেসকল শিক্ষক ও শিক্ষার্থী পরলোকগমন করেছেন তাঁদের আত্মার মাগফেরাত ও শান্তি কামনা করেন।
নিউ গভঃ ডিগ্রী কলেজের অধ্যক্ষ প্রফেসর ড. শিখা সরকারের সভাপতিত্বে আমন্ত্রিত অতিথি হিসেবে সংস্কৃতি বিষয়ক মন্ত্রী নিতাই রায় চৌধুরী উপস্থিত ছিলেন। এছাড়া সংসদ সদস্য ও নিউ গভঃ ডিগ্রী কলেজের এইচএসসি অ্যালামনাই অ্যাসোসিয়েশনের প্রধান পৃষ্ঠপোষক অ্যাডভোকেট মোহাম্মদ শফিকুল হক মিলন অনুষ্ঠানে স্বাগত বক্তব্য রাখেন। অনুষ্ঠানে অন্যান্যের মধ্যে বিভিন্ন সরকারি-বেসরকারি দপ্তরের কর্মকর্তা, নিউ গভঃ ডিগ্রী কলেজের প্রাক্তন শিক্ষার্থী, শিক্ষক এবং গণমাধ্যমকর্মীরা উপস্থিত ছিলেন। 
উল্লেখ্য যে, নিউ গভঃ ডিগ্রী কলেজের এইচএসসি অ্যালামনাই অ্যাসোসিয়েশনের পুনর্মিলনী অনুষ্ঠান এই বছরের ২৬ ডিসেম্বর অনুষ্ঠিত হবে।

